Nariadenie Komisie (EHS) č. 2145/92
z 29. júla 1992,
ktoré predefinuje zóny určenia pre vývozné náhrady, vývozné poplatky a určité vývozné licencie na obilniny a ryžu
KOMISIA EURÓPSKYCH SPOLOČENSTIEV,
so zreteľom na zmluvu o založení európskeho hospodárskeho spoločenstva,
so zreteľom na nariadenie Rady (EHS) č. 2727/75 z 29. októbra 1975 o spoločnej organizácii trhu s obilninami [1], naposledy zmenené a doplnené nariadením (EHS) č. 1738/92 [2], najmä na jeho článok 16 ods. 6,
so zreteľom na nariadenie Rady (EHS) č. 1418/76 z 21. júna 1976 o spoločnej organizácii trhu s ryžou [3], naposledy zmenené a doplnené nariadením (EHS) č. 674/92 [4], najmä na jeho článok 17 ods. 6,
keďže nariadenie Komisie (EHS) č. 1124/77 [5], naposledy zmenené a doplnené nariadením (EHS) č. 3049/89 [6], definovalo zóny určenia používané na účel stanovenia vývozných náhrad a poplatkov za obilniny a ryžu;
keďže politické zmeny vo východnom bloku, t.j. rozpad Sovietskeho zväzu a Juhoslávie na nezávislé krajiny, si vyžadujú aktualizáciu týchto zón určenia ustanovených v prílohe k nariadeniu (EHS) č. 1124/77; keďže v tejto prílohe by mali byť Sovietsky zväz a Juhoslávia nahradené krajinami, ktoré z nich vznikli; keďže by sa mala využiť aj príležitosť na preskupenie krajín v rámci zón I, II, III a VIII;
keďže nariadenie (EHS) č. 1124/77 by sa kvôli jednoznačnosti malo zrušiť a jeho ustanovenia by sa mali prevziať do tohto nariadenia;
keďže opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Zóny určenia používané na účel stanovenia diferencovaných vývozných náhrad a poplatkov za výrobky uvedené v písmenách a), b) a c) v článku 1 nariadenia (EHS) č. 2727/75 a v písmenách a) a b) v článku 1 nariadenia (EHS) č. 1418/76 sú vymedzené v prílohe k tomuto nariadeniu.
Nariadenie (EHS) č. 1124/77 sa týmto zrušuje.
Článok 2
Toto nariadenie nadobúda účinnosť siedmy deň od uverejnenia v Úradnom vestníku Európskych spoločenstiev.
Bude sa uplatňovať od 1. augusta 1992.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. júla 1992